54.		Zmluva o sprostredkovaní (§ 642 a nasl. OZ)
Čl. I
Zmluvné strany
1.	Sprostredkovateľ: 
OLAF, spol. s r.o., Národná ul. č. 9, 010 01 Žilina, 
IČO, DIČ, IČ DPH
zastúpená Ing. Petrom Bielym, konateľom
zapísaná v obchodnom registri Okresného súdu v Žiline vo vl. č. ................................
2.	Záujemca: 
Jozef Hlavatý – AUTODOPRAVA, Mlynská ul. č. 9, 010 01 Žilina, 
IČO, DIČ, IČ DPH
osvedčenie o živnostenskom podnikaní reg. č. .....................................
uzatvárajú medzi sebou ako prejav svojej slobodnej vôle 
zmluvu
s týmto obsahom:
Čl. II
Predmet zmluvy
Predmetom zmluvy je sprostredkovanie uzavretia zmluvy o predaji podniku Veľkogaráže, a.s., Žilina (presná špecifikácia podniku) s treťou osobou.
Čl. III
Záväzky zmluvných strán
1.	Záujemca sa zaväzuje poskytnúť sprostredkovateľovi všetku súčinnosť, potrebnú na riadne splnenie jeho záväzku. Za úplnosť a včasné dodanie vyžiadaných podkladov sprostredkovateľovi zodpovedá záujemca.
2.	Záujemca sa zaväzuje zaplatiť sprostredkovateľovi províziu vo výške 15 % z kúpnej ceny, ktorá mu bude vyplatená do 15 dní od uzavretia zmluvy o predaji podniku.
3.	Sprostredkovateľ sa zaväzuje zachovať mlčanie o skutočnostiach, ktoré sa dozvie pri ich plnení. 
4.	Sprostredkovateľ je ďalej povinný na požiadanie oznámiť záujemcovi informácie o dôveryhodnosti a solventnosti tretej osoby, s ktorou navrhuje uzavrieť zmluvu.
Čl. IV
Ďalšie dojednania
Táto zmluva zaniká uzavretím sprostredkovateľskej zmluvy o predaji podniku. Ďalej zmluva zaniká oznámením ktorejkoľvek zo zmluvných strán. V takom prípade má sprostredkovateľ nárok na províziu, ak do doby skončenia sprostredkovateľskej zmluvy vyvinul aktivity, na základe ktorých bola potom zmluva o predaji podniku uzavretá.
Čl. V
Záverečné ustanovenia
1.	Pri riešení ďalších otázok, neupravených touto zmluvou, sa zmluvné strany budú riadiť ustanoveniami Obchodného zákonníka.
2.	Všetky zmeny a doplnky k tejto zmluve musia mať písomnú formu a ich platnosť je podmienená súhlasom oboch strán. Táto zmluva bola vyhotovená v dvoch exemplároch, z ktorých každá zo zmluvných strán obdrží po jednom exemplári.
3.	Zmluvné strany si zmluvu prečítali, porozumeli jej a na znak súhlasu s jej obsahom ju podpísali.
Žilina 30. 6. 2023
			podpis štatutárneho zástupcu	podpis sprostredkovateľa
Poznámka
Zmluvou o sprostredkovaní sa sprostredkovateľ zaväzuje, že bude vyvíjať činnosť smerujúcu k tomu, aby záujemca mal príležitosť uzavrieť určitú zmluvu s treťou osobou a záujemca sa zaväzuje zaplatiť sprostredkovateľovi odplatu (províziu).
Podstatnými náležitosťami tejto zmluvy sú:
a)	vymedzenie činnosti, ktorú sa sprostredkovateľ zaväzuje vyvíjať,
b)	vymedzenie druhu zmluvy a jej predpokladaného predmetu, k uzavretiu ktorej činnosť sprostredkovateľa smeruje,
c)	záväzok záujemcu zaplatiť províziu – výška provízie už v zmluve uvedená byť nemusí, sprostredkovateľ má nárok na obvyklú províziu.
Kedy vzniká nárok na vyplatenie provízie, je potrebné v zmluve upraviť:
•	nárok na províziu vzniká už sprostredkovaním možnosti uzavrieť zmluvu, alebo
•	nárok na províziu vzniká až uzatvorením konkrétnej zmluvy.
Zmluva o sprostredkovaní nemusí mať písomnú formu.